cy en cy cy cy de de es fr es cy en de cy sv fr en fy pam ceb fr cy en cy en es en de cy cy cy en cy cy cy cy de en nl nah de cy en cy de es de fr cy it bn cy en cy cy en cy cy jbo cy en nl en en cy ku es de cy de fr fr pt cy nl es cy cy en de cy sv fr en fy pam ceb fr cy en de cy es ceb cy cy cy cy cy cy id cy it id en nds fr en es pt cy ta de id cy cy cy it cy id cy en cy nds cy ast cy en cy es cy pt cy en en cy cy en su de cy cy af cy cy en cy en es
Cyhoeddi rhestr fer Gwobr Albwm Cymraeg y Flwyddyn | Eisteddfod Genedlaethol
Skip to main content Skip to secondary menu
Medal Syr Thomas Parry-Williams - er clod
Ymuno â thîm Eisteddfod 2021
Bwriad y wobr yw dathlu pob math o gerddoriaeth Gymraeg sy’n cael ei ryddhau yng Nghymru ar hyn o bryd, ac unwaith eto eleni, mae cymysgedd eclectig o gynnyrch ac artistiaid wedi cyrraedd y rhestr fer.  Y cyfnod dan sylw eleni oedd 1 Mai 2017 hyd at ddiwedd Ebrill 2018.
Bu rheithgor o unigolion sy’n rhan o’r diwydiant cerddoriaeth yn dewis a dethol eu hoff gynnyrch, gan bleidleisio am eu ffefrynnau ar ddiwedd y broses.  Bydd criw o feirniaid yn dod ynghyd yn ystod yr Eisteddfod eleni er mwyn dewis enillydd, a fydd yn cael ei gyhoeddi ar y noson.
Y deg albwm a ddaeth i’r brig oedd:
Band Pres Llareggub – Llareggub
Blodau Gwylltion – Llifo fel Oed
Bob Delyn a’r Ebillion – Dal i ‘Redig Dipyn Bach
Gai Toms – Gwalia
Gwyneth Glyn – Tro
Mellt – Mae’n Hawdd Pan ti’n Ifanc
Mr Phormula - Llais
Y Cledrau – Peiriant Ateb
Yr Eira - Toddi
Dyma’r pumed tro i’r wobr gael ei chyflwyno, a’r cyn-enillwyr yw Bendith, Sŵnami, Gwenno a The Gentle Good.  Bydd yr enillydd yn derbyn tlws wedi’i gomisiynu’r arbennig ar gyfer yr achlysur gan Ann Catrin Evans.
Gwybodaeth am y rhestr fer:
Band Pres Llareggub – Llareggub
Dyma’r trydydd tro yn olynol i Band Pres Llareggub cael eu henwebu ar gyfer y wobr.  Mae eu halbwm diweddaraf, Llareggub, yn cynnwys traciau hollol newydd a gyfansoddwyd gan Owain Roberts, a fersiynau cyfoes o hen ffefrynnau.  Gyda llond llaw o wynebau cyfarwydd y sîn unwaith eto yn camu mewn i fyd unigryw hip-hop y band, mae’r albwm newydd yn ddatblygiad clir o waith blaenorol y grŵp.
Blodau Gwylltion – Llifo Fel Oed
Roedd llawer o ddirgelwch am albwm cyntaf y grŵp gwerin, Blodau Gwylltion, gyda nifer fach o berfformiadau byw gan y band cyn i’r albwm gael ei ryddhau.  Fodd bynnag, cafodd gwrandawyr eu synnu ar yr ochr orau gyda llais swynol Manon Steffan Ros yn cyflwyno alawon acwstig hyfryd ar yr albwm ‘Llifo Fel Oed.’  Gyda sawl cyfeiriad i blentyndod yn y caneuon, mae’r caneuon yn tywys y gwrandäwr yn ôl i gyfnod diniwed a breuddwydiol.
Bob Delyn a’r Ebillion– Dal i ‘Redig Dipyn Bach
Gyda’u halbwm gyntaf ers bron i bymtheg mlynedd, mae Bob Delyn a’r Ebillion wedi llwyddo i ail-greu’r sain nodweddiadol a ddenodd gynulleidfaoedd dros Gymru flynyddoedd yn ôl.  Mae’r band wedi sicrhau fod yr albwm yn swnio’n gyfarwydd, gyda barddoniaeth Twm Morys yn parhau’n asgwrn cefn i gerddoriaeth y grŵp.  Ond does arnyn nhw ddim ofn arbrofi, gyda’r albwm yma’n plethu technegau traddodiadol a chyfoes gyda'i gilydd yn wych.
Gai Toms – Gwalia
Mae’n anodd credu bod Gai Toms wedi bod yn creu cerddoriaeth Gymraeg ers dros chwarter canrif.  ‘Gwalia’ yw’r albwm diweddaraf gan y cerddor o Fro Ffestiniog, ac efallai mai hwn yw ei albwm mwyaf gwleidyddol hyd yn hyn.  Gyda themâu parhaus o wladgarwch ac unigrywiaeth y Cymry yn rhedeg fel llinyn drwy’r caneuon, mae hwn yn albwm sy’n cydio’n y dychymyg o’r cychwyn.
Gwyneth Glyn – Tro
Braf yw gweld albwm diweddaraf yr artist gwerin Gwyneth Glyn ar restr fer y wobr eleni, gydag albwm a ddisgrifiwyd fel “Mor hyfryd... ardderchog” gan Cerys Matthews.  Mae’i phedwerydd albwm unigol yn gymysgedd o drefniannau o ganeuon traddodiadol a’i chaneuon arbennig ei hun.  Gydag artistiaid gwerin o bedwar ban byd yn ymddangos ar yr albwm, mae Gwyneth Glyn unwaith eto yn amlygu’r gallu i ddod a phobl at ei gilydd drwy gerddoriaeth.
Mellt – Mae’n Hawdd Pan Ti’n Ifanc
Mae’n teimlo fel oesoedd ers i EP gyntaf y band ifanc o Aberystwyth ddod allan, gyda dim ond perfformiadau byw fel tamaid i aros pryd am yr albwm.  O’r diwedd cafodd ‘Mae’n Hawdd Pan Ti’n Ifanc’ gan Mellt ei ryddhau, gan ennyn digonedd o ganmoliaeth.  Mae dylanwad y cynhyrchydd Mei Gwynedd yn gwneud i’r albwm sefyll allan mewn marchnad gyfyngedig.  Gyda caneuon cofiadwy fel ‘Planhigion Gwyllt’ a ‘Rebel,’ bydd yr albwm yma yn siŵr o’ch cludo yn ôl i’ch llencyndod.
Mr Phormula – Llais
Mae holl offerynniaeth Ed Holden, sef Mr Phormula, wedi’i greu gan ei lais a pheiriant recordio, a’i dechneg berfformio yn gwbl unigryw.  Gyda’i rapio eiconig yn gyfarwydd i wrandawyr Genod Droog a Band Pres Llareggub, gellir dadlau mai hwn yw cynnyrch mwyaf aeddfed yr artist.  Wrth wrando ar yr albwm mae’n hawdd gweld pam fod Mr Phormula yn dod i’r brig mewn degau o gystadlaethau bît-bocsio cenedlaethol yn flynyddol.
Serol Serol – Serol Serol
Blwyddyn ddiwethaf cafodd cynulleidfaoedd ar hyd a lled Cymru eu swyno gan gerddoriaeth pop gofodol y grŵp o Ddyffryn Conwy, Serol Serol.  Wedi dilyn ôl troed sawl artist seicadelig o’r ardal fel Sen Segur ac Omaloma, mae Serol Serol wedi llwyddo i gyfuno alawon bachog, harmonïau trawiadol a seiniau amgen yr allweddellau i greu sain cwbl unigryw.  Gyda ‘Cadwyni’ ac ‘Aelwyd’ yn ffefrynnau cynulleidfaol yn barod, bydd yr albwm yn eich hebrwng i’r gofod pell.
Y Cledrau – Peiriant Ateb
‘Cliria Dy Bethau,’ ‘Cam Wrth Ddiflas Gam,’ a ‘Cyfarfod O’r Blaen.’  Dim ond llond llaw o’r caneuon poblogaidd sydd ar albwm cyntaf y band ifanc o Lanuwchllyn, Y Cledrau.  Wedi ei recordio yn Stiwdio Drwm gydag aelodau o Candelas yn cynhyrchu, mae ‘Peiriant Ateb’ yn cynnig ei hun fel albwm sy’n llawn anthemau hafaidd.  Gyda chymysgedd iach o ffraethineb, angerdd a gobeithion ieuenctid mae ‘Peiriant Ateb’ yn sicrhau lle Y Cledrau fel un o brif fandiau newydd Cymru.
Yr Eira – Toddi
Ar ôl blynyddoedd o berfformio caneuon fel ‘Elin’ a ‘Trysor,’ 2017 oedd y flwyddyn i Yr Eira newid eu delwedd.  Gydag albwm llawer mwy aeddfed na’u deunydd cynharach, mae ‘Toddi’ yn llwyddo i bortreadu’r newid ym mywyd rhywun wrth symud o’r brifysgol i fywyd go iawn.  Mae alawon bachog, nodweddiadol y band dal yn bresennol yn eu record hir gyntaf, ond maent yn adeiladu ar y synau seicadelig sydd i’w gweld mewn cynnyrch cynharach i greu campwaith cyfoes.
Derbyniwch y newyddion diweddaraf
Dyluniwyd ac adeiladwyd gan Hoffi.com, gan ddefnyddio Drupal.